寄郤子中學句
作者：釋德洪
朝代：宋

paragraphs: 剛疏觸時怒，髪之投海山。
沛恩出意外，縲囚遂生還。
湘西谷量雲，結屋清蘋灣。
舉手弄雲水，意適情自閑。
大藩英俊地，翰墨相追攀。
聚話蘭叢秀，吐氣雌霓彎。
我窮世諱見，所至特見刪。
但餘遭夫子，時時客扣關。
邇來又識公，喜忘雙鬢斑。
夷粹韻拔俗，簡重語不煩。
人品有如子，合在臺閣間。
歸來夢西津，五峰解煙鬟。
故人訝歸晚，負負媿在顔。
此詩雖夢語，亦足發天慳。
乃知憂患烈，不能鐫冥頑。
遙想爲一笑，秀句出饑寒。